ไฟแนนซ์ทูเดย์
สัปดาห์นี้ เบญจา หลุยเจริญ อธิบดีกรมสรรพสามิต ในฐานะประธานกรรมการสำนักงานสลากกินแบ่งรัฐบาล พร้อมด้วยคณะกรรมการ
13 ก.ย. 2555

สัปดาห์นี้ เบญจา หลุยเจริญ อธิบดีกรมสรรพสามิต ในฐานะประธานกรรมการสำนักงานสลากกินแบ่งรัฐบาล พร้อมด้วยคณะกรรมการ 
ผู้บริหาร และเจ้าหน้าที่สำนักงานสลากกินแบ่งรัฐบาล เข้าร่วมการประชุม World Lottery Summit 2012 ณ มอนทรีออล ประเทศแคนาดา โดยตามแผนกลับมาจะเดินหน้าหวยออนไลน์ทันที เพราะไทยเป็นไม่กี่ประเทศในโลกที่ยังขายหวยเป็นใบอยู่




...วิรุฬ เตชะไพบูลย์ รมช.คลัง เดินหน้าทำแผนกลยุทธ์ของบรรษัทตลาดรองสินเชื่อที่อยู่อาศัย (บตท.) และแนวทางการดำเนินงานของ บตท.ในปี 2556-2559 ซึ่งที่ผ่านมาผลงานของ บตท. ต้องถือว่าเงียบมาก
...อีกไม่กี่วันจะถึงวันที่ 14 ก.ย. 2555 ปิดรับสมัครผู้อำนวยการธนาคารออมสินคนใหม่ ทำให้พนักงานธนาคารอาคารสงเคราะห์ (ธอส.) ลุ้นตัวโก่งให้ วรวิทย์ ชัยลิมปมนตรี กรรมการผู้จัดการ ธอส. เปลี่ยนใจไม่มายื่นใบสมัคร เพราะตั้งแต่ วรวิทย์ เข้ามาทำงานได้ไม่ถึงปี ทำให้ธนาคารคึกคักสดชื่น สินเชื่อล้นแบงก์ พนักงานมีกำลังใจทำงานตั้งแต่เช้าถึงเย็นค่ำ
แต่พนักงานแบงก์ออมสิน ก็ชื่นชอบ วรวิทย์ ในเรื่องของสไตล์การทำงาน แต่ตัวเก็ง 2 คน คงประลองกำลังกันหนัก ใครกล้ามใหญ่กว่ากัน ปลายสัปดาห์นี้ได้รู้กัน 
...ช่วงนี้ถือเป็นจังหวะที่รัฐบาลจะจัดวางกำลังคนเข้ามาคุมแบงก์รัฐ เพราะหลายแบงก์หัวยังว่าง ทั้ง ธนาคารออมสิน ธนาคารอิสลามแห่งประเทศไทย และธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) หากหัว ธอส.ขยับมาที่ธนาคารออมสิน ทำให้เปิดช่องวางคนจากการเมืองมาคุมแบงก์รัฐเพิ่มได้อีกหนึ่งแบงก์
...วันนี้ กิตติรัตน์ ณ ระนอง รองนายกรัฐมนตรีและ รมว.คลัง ได้ฤกษ์ตอบกระทู้สดของฝ่ายค้านเรื่องพูดโกหกสีขาว หรือ White Lie ที่ประมาณตัวเลขการส่งออก 15% ทั้งที่ว่าเป็นไปไม่ได้ เพื่อเรียกความเชื่อมั่น โดย กิตติรัตน์ ได้ยืนยันก่อนแจงฝ่ายค้าน ว่าได้พูดศัพท์นี้มาจากใจ แต่มีคนนำไปตีความผิดเสียอย่างนั้น
...ไม่ว่าการชี้แจง White Lie ของรองนายกรัฐมนตรีจะออกมาอย่างไร แต่ที่แน่ๆ ตอนนี้ คือ เป้ามูลค่าการส่งออกของกระทรวงพาณิชย์ยังเคว้งคว้างอยู่บนยอดดอย 15% จะปรับก็ไม่กล้า เพราะกลัวว่าจะน้อยกว่าที่รองนายกรัฐมนตรีได้ปรับลดไปก่อนหน้าว่าจะโตได้ 9% เพราะตัวเลขที่ดีดลูกคิดออกมาอย่างเก่งก็ได้ 5-6% ทำให้กลืนไม่เข้าคายไม่ออก ปรับจริงก็ต้องหักหน้ารองนายกรัฐมนตรี ปรับลวงก็จะเป็นการพูดไม่จริงรอบสอง